পাওনা টাকা চাওয়াকে কেন্দ্র করে গতকাল ছাত্রলীগ ও ছাত্রদলের নামধারী দুগ্রুপের ক্যাডার বাহিনীর মধ্যে সংঘর্ষে রক্তাক্ত হয়ে ওঠে সরকারি হরগঙ্গা কলেজ ক্যাম্পাস। পরে ছাত্রলীগ কর্মীদের প্রতিশোধের আগুনে পুলিশের উপস্থিতিতে শহরের খালইস্ট ও মাঠপাড়া এলাকায় চলে ভাঙচুর তা-ব।  বেলা ১২টায় হরগঙ্গা  কলেজ ক্যাম্পাসে ছাত্রলীগ ও ছাত্রদলের দুগ্রুপের সংঘর্ষ ও শহরের দুটি মহল্লায় ভাঙচুরকালে ২ মাসের শিশুসহ ২০ জন আহত হয়েছে। ছাত্রলীগের পরিচয়ে সরকারি হরগঙ্গা কলেজের ২০-২২ জনের একটি লাঠিয়াল গ্রুপ ছাত্রদলকর্মীর যৌথ মালিকানাধীন রেন্ট-এ কারের ১০টি গাড়ি, মুন্সীগঞ্জ পৌরসভার কাউন্সিলরের নোয়াহ গাড়ি, আইনজীবী সমিতির সভাপতির চেম্বারসহ ১০টি বাসভবন ও ১২টি দোকানপাট ভাঙচুর করেছে। শহর ছাত্রলীগের সভাপতি মালেকুন মাকসুদ বিপুলের বোনের বাসভবনেও ভাঙচুর চালানো হয়েছে।